પ્રેમ કરતાં પહેલાં સામેની વ્યક્તિ ‘જેમ છે, જ્યાં છે, જેવી છે’ તે પરિસ્થિતિમાં તેને સ્વીકારવાની તૈયારી રાખવી પડે. તું હવે આ રીતે તારામાં ફેરફારો કર, તું હવે આટલી બદલાઈ જા, ભૂતકાળમાં તેં જે કર્યું તે પણ હવે આવું કરવાનું અને આટલું નહીં કરવાનું એવું તમે એને કહેશો તો શરૂઆતમાં તો ઠીક છે એ તમને રિઝવવા તમારા કહ્યા પ્રમાણે કરશે, પણ વખત જતાં એને તમારા આવા આગ્રહો જોહુકમી લાગવા માંડશે. વિચાર કરો કે એ તમને બદલાવાનું કહે તો? તમે પોતે, તમારી ટેવો, તમારું જીવન-બધું જ તમારા ભૂતકાળના આધારે ઘડાયેલું છે. તમારામાં જ્યાં જ્યાં પરિવર્તન કરવાની, સુધરવાની જરૂર છે ત્યાં તમે એ મુજબના ફેરફારો કર્યા જ છે અને આમ છતાં બદલાવાના કેટલાક પ્રયત્નો સફળ નથી થયા. એના કહેવાથી, એના દબાણથી તમે ફરી પ્રયત્નો કરશો અને કદાચ સફળ જશો, કદાચ ફરી નાકામિયાબ જશો. નિષ્ફળ જશો અને એ તમને ટોક ટોક કર્યા કરે તો તમને કેવું લાગશે? એવું જ એને પણ લાગવાનું છે.